Diari Oficial de la Generalitat Valenciana


Sumari del DOGV 3551, del 02-08-1999 (1999/7159)

DECRET 90/1999, de 30 de juliol, del Govern Valencià, pel qual aprova el Reglament Orgànic i Funcional de la Conselleria de Medi Ambient.
-----------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1999/07/30/90/dof/vci/html**

### Dades del document

Número de DOGV
:   3551

Data del DOGV
:   02-08-1999

Secció del DOGV
:   I. DISPOSICIONS GENERALS

Número del document
:   1999/7159


Data del document
:   30-07-1999

Organisme emissor
:   Conselleria de Medi Ambient

Tipus de document
:   Decret

Anàlisi jurídica

 Descriptors 

:   * Conselleria Medi Ambient
    * legislació
    * administració regional
    * reglament intern

DECRET 90/1999, de 30 de juliol, del Govern Valencià, pel qual aprova el Reglament Orgànic i Funcional de la Conselleria de Medi Ambient. [1999/7159]
  
Els objectius que es pretenen amb una adequada política mediambiental transcendeixen àmpliament el concepte global i, per això, moltes vegades ambigu, d'una genèrica conservació de la natura, per convertir-se en una actuació decidida de les administracions públiques que a través de polítiques concretes, amb el dictat de normes de rang diferent, actuacions pressupostàries i inversores, educatives i culturals, etc., així com amb la implicació dels elements més dinàmics del sector privat, intenten de donar resposta a un dels reptes més transcendentals dels nostres temps, com és la utilització dels recursos naturals en benefici dels ciutadans, sense pèrdua de la seua integritat i fins i tot propiciant la rehabilitació dels ja degradats.
  
Per aconseguir aquests plantejaments, es dissenya una estructura de la Conselleria de Medi Ambient, fixant uns objectius coherents amb els que es recullen a la Carta de les Nacionalitats i Regions Europees pel Medi Ambient, la Carta de València, l'adhesió a la qual va ser formalitzada en el seu moment per acord del Govern de la Comunitat Valenciana, i les directives de la Unió Europea en aquesta matèria.
  
Per tot això, d'acord amb el que estableixen els articles 35.f i 70 de la Llei de la Generalitat Valenciana 5/1983, de 30 de desembre, de Govern Valencià, a proposta del conseller de Medi Ambient i amb la deliberació prèvia del Govern Valencià en la reunió del dia 30 de juliol de 1999,
  
DECRETE
  
CAPÍTOL I
  
Dels òrgans superiors de la conselleria
  
Article 1
  
La Conselleria de Medi Ambient és el màxim òrgan encarregat de la direcció i l'execució de la política del Govern Valencià en matèria de medi ambient, i exerceix les competències que té atribuïdes en aquestes matèries.
  
Article 2
  
El conseller o consellera és l'autoritat superior de la conselleria. Per sota d'ell, el nivell directiu s'estructura en els òrgans següents:
  
1. Secretaria General
  
2. Direcció General d'Educació i Qualitat Ambiental
  
3. Direcció General de Planificació i Gestió del Medi
  
4. Direcció General de Recursos Forestals
  
Article 3
  
El conseller o consellera disposa de totes les competències inherents al seu càrrec i, expressament, amb les següents:
  
1. Proposar al Govern Valencià el nomenament i el cessament dels alts càrrecs del departament.
  
2. Preparar i presentar al Govern Valencià els avantprojectes de llei, les propostes d'acord i els projectes de decret relatius a les qüestions pròpies del departament i ratificar aquests últims una vegada aprovats.
  
3. Formular motivadament l'avantprojecte dels pressupostos de la conselleria.
  
4. Exercir la potestat reglamentària en les matèries pròpies de la conselleria, en forma d'ordres d'aquesta.
  
5. Proposar al Govern Valencià, perquè l'aprove, la modificació de l'estructura i l'organització de la conselleria.
  
6. Executar els acords del Govern Valencià en el marc de les seues competències.
  
7. Resoldre en via administrativa els recursos que s'interposen contra resolucions dels òrgans o autoritats de la conselleria, tret de les excepcions que establisquen les lleis.
  
8. Resoldre els conflictes d'atribucions que sorgisquen entre els diversos òrgans i autoritats de la conselleria.
  
9. Exercer la direcció, la iniciativa i la inspecció de tots els serveis del departament i l'alta inspecció i altres funcions que li corresponguen en relació amb les entitats autònomes adscrites a aquest.
  
10. Disposar les despeses pròpies dels serveis de la conselleria dins els límits legals i pressupostaris i la proposta de pagament corresponent.
  
11. Exercir les facultats ordinàries en matèria de contractació administrativa dins els límits legals i pressupostaris.
  
12. Atorgar o proposar, si escau, les recompenses oportunes i, si és el cas, exercir les potestats disciplinàries i correctives d'acord amb les disposicions vigents.
  
13. Qualsevol altra facultat que li atribuïsquen les lleis, els reglaments, el Govern Valencià o el president de la Generalitat Valenciana.
  
Article 4
  
En cas d'absència, vacant o malaltia del conseller o consellera i tret del que s'estableix en l'article 16.i) de la Llei de Govern Valencià, serà substituït en les seues funcions pel secretari general o pels directors generals, segons l'ordre establit en l'article 2.
  
Article 5
  
Per assistir el conseller o consellera en l'elaboració de la política general de la conselleria, es constitueix un consell de direcció que, sota la seua presidència, estarà integrat pel secretari general, els directors generals i el cap del seu gabinet. Quan el conseller ho estime convenient, podran assistir a les seues reunions aquells responsables de serveis o unitats administratives la presència dels quals es considere oportuna pels temes que s'han de tractar.
  
Article 6
  
El Gabinet del Conseller, dependent d'ell directament, és l'òrgan per al seu suport i assistència immediata. S'ocuparà igualment de les relacions institucionals de la conselleria i de les relacions amb els mitjans de comunicació social.
  
CAPÍTOL II
  
Estructura i funcions dels
  
serveis centrals de la conselleria
  
De la Secretaria General
  
Article 7
  
1. El secretari general proveirà la coordinació dels diferents òrgans de la conselleria en aquelles actuacions que hagen de realitzar-se conjuntament i vetlarà per la tramitació eficaç dels assumptes que hagen d'atendre els serveis que depenen d'ell i que afecten a la resta, exercint les funcions determinades en els articles 74 i 75 de la Llei 5/1983, de 30 de desembre, de Govern Valencià. Dirigeix i coordina les funcions corresponents a gestió administrativa, gestió econòmica i pressupostària, supervisió de projectes, organització, informàtica, assessorament jurídic i inspecció mediambiental.
  
2. En particular, exercirà les funcions següents:
  
a) Executar les ordres del conseller i exercir les funcions que aquest hi delegue.
  
b) Coordinar la negociació de qualsevol transferència de competències relativa a la conselleria.
  
c) Elaborar i coordinar projectes o plans d'actuació i programes de necessitats i els avantprojectes dels pressupostos de la conselleria.
  
d) Prestar assistència tècnica al conseller i als directors generals en tot allò que se li requerisca.
  
e) Informar el personal directiu de la conselleria sobre la procedència legal i viabilitat econòmica dels seus programes d'actuació i establir els mitjans d'informació necessaris per a mantenir-lo al corrent de les activitats de la conselleria.
  
f) Informar sobre els assumptes que el conseller ha de sotmetre al Govern Valencià o al president de la Generalitat Valenciana, com també sobre totes les disposicions de caràcter general que puguen emanar de la conselleria o afectar-ne l'estructura de funcionament .
  
g) Proposar la millora i el perfeccionament dels serveis dels diferents centres de la conselleria i vetlar per l'organització i els mètodes de treball, en funció, primordialment, dels respectius costs i rendiments.
  
h) Proposar normes generals sobre adquisició de material i totes les disposicions que afecten el funcionament dels serveis.
  
i) Preparar compilacions de les disposicions vigents que afecten la conselleria, proposar les refoses i revisions de textos legals que es consideren oportunes i tenir cura de les publicacions tècniques, periòdiques o no, de la conselleria.
  
j) Dirigir i facilitar la formació d'estadístiques sobre les matèries de competència del Govern Valencià que afecten la conselleria, en col·laboració amb la Direcció General d'Economia o altres organismes amb què es considere convenient.
  
3. En els casos d'absència, vacant o malaltia, el secretari general serà substituït en les seues funcions per un dels directors generals, segons l'ordre establit en l'article 2.
  
Article 8
  
A la Secretaria General Administrativa, amb el màxim rang administratiu, li corresponen les funcions pròpies de la gestió de tots els serveis generals de la Secretaria General.
  
De les direccions generals
  
Article 9
  
Sera funcions de les direccions generals de la Conselleria de Medi Ambient:
  
1. Encarregar-se de tot allò que fa referència al règim intern dels serveis sota la seua direcció i resoldre els expedients respectius, sempre que no siga facultat privativa d'altres òrgans superiors.
  
2. Dirigir i gestionar els serveis i resoldre els assumptes que li assigne aquest reglament, o que el conseller o el secretari general els encomanen.
  
3. Vigilar, fiscalitzar i supervisar el funcionament de totes les dependències a càrrec seu.
  
4. Proposar al conseller la resolució que estime pertinent en assumptes que siguen de la seua competència i la tramitació dels quals corresponga a la direcció general.
  
5. Establir el règim intern de les oficines que en depenguen.
  
6. Elevar anualment al conseller un informe sobre el funcionament, el cost i el rendiment dels serveis a càrrec seu.
  
7. Qualsevol altra que li assignen les disposicions legals i reglamentàries vigents.
  
Article 10
  
A la Direcció General d'Educació i Qualitat Ambiental competeix la promoció i la coordinació dels plans i programes de formació mediambiental. L'elaboració i proposta de plans i programes ambientals. El control sobre el tractament dels residus sòlids, la contaminació atmosfèrica i la qualitat de les aigües. Els recursos hidrològics i la gestió de subvencions per a la millora ambiental.
  
Article 11
  
A la Direcció General de Planificació i Gestió del Medi competeix:
  
a) La proposta i la planificació dels espais naturals. Establir els criteris ambientals per als plans i projectes, i també la cordinació amb les administracions públiques amb competència sobre el territori i l'avaluació d'impacte ambiental.
  
b) La gestió dels parcs naturals i la protecció de les espècies.
  
Article 12
  
A la Direcció General de Recursos Forestals competeix la gestió forestal i la prevenció d'incendis.
  
CAPÍTOL III
  
De l'organització territorial de la conselleria
  
Dels serveis territorials
  
Article 13
  
En cada una de les tres províncies de la Comunitat Valenciana hi haurà un servei territorial de Medi Ambient que gestionarà les competències que se li atribuïsquen en la matèria, en el respectiu àmbit territorial.
  
Els serveis territorials dependran orgànicament del secretari general i funcionalment d'aquest i dels directors generals en les matèries de la respectiva competència, sense perjudici de l'autoritat superior del conseller de Medi Ambient.
  
Al capdavant de cada servei territorial hi haurà un director territorial que dirigirà i coordinarà les diverses seccions i unitats administratives, vetlarà pel correcte funcionament d'aquestes, prenent les mesures que calguen, i exercirà totes aquelles facultats que se li deleguen o assignen.
  
DISPOSICIÓ DEROGATÒRIA
  
És derogat el Decret 36/1997, de 26 de febrer, del Govern Valencià, pel qual aprova el Reglament Orgànic i Funcional de la Conselleria de Medi Ambient, i també totes aquelles disposicions de rang igual o inferior que s'oposen al que estableix aquest decret.
  
DISPOSICIONS FINALS
  
Primera
  
El conseller de Medi Ambient dictarà les disposicions que calguen per a l'aplicació i el desplegament d'aquest decret.
  
Segona
  
Aquest decret entrarà en vigor en la data de la seua aprovació.
  
Valencia, 30 de juliol de 1999
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Medi Ambient,


Còpia Permalink ELI